CELEX: 32021D0649
Language: da
Date: 2021-04-16 00:00:00
Title: Rådets afgørelse (FUSP) 2021/649 af 16. april 2021 om EU-støtte til ATT-sekretariatets aktiviteter til støtte for gennemførelsen af traktaten om våbenhandel

20.4.2021   
               
               
                  DA
               
               
                  Den Europæiske Unions Tidende
               
               
                  L 133/59
               
            
         RÅDETS AFGØRELSE (FUSP) 2021/649
         af 16. april 2021
         om EU-støtte til ATT-sekretariatets aktiviteter til støtte for gennemførelsen af traktaten om våbenhandel
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 28, stk. 1, og artikel 31, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Traktaten om våbenhandel (»ATT«) blev vedtaget den 2. april 2013 af De Forenede Nationers (FN's) Generalforsamling ved resolution A/RES/67/234 B. ATT blev dernæst åbnet for undertegnelse den 3. juni 2013 og trådte i kraft den 24. december 2014. Alle medlemsstater er parter i ATT.
                  
               
                     (2)
                  
                  
                     Formålet med ATT er at fastlægge de højest mulige fælles internationale standarder med henblik på at regulere eller forbedre reguleringen af international handel med konventionelle våben og at forhindre og afskaffe ulovlig handel med konventionelle våben samt forhindre uretmæssig spredning deraf. Centrale udfordringer for at nå ATT's mål er ATT-deltagerstaternes (»deltagerstaternes«) effektive gennemførelse af ATT og universel anvendelse heraf, under hensyntagen til at regulering af international våbenhandel per definition er en global indsats. For at bidrage til at håndtere disse udfordringer vedtog Rådet afgørelse 2013/768/FUSP (1) den 16. december 2013 og afgørelse (FUSP) 2017/915 (2) den 29. maj 2017, hvorved det udvidede Unionens eksportkontrolrelaterede bistandsportefølje med specifikke ATT-aktiviteter.
                  
               
                     (3)
                  
                  
                     ATT opretter et sekretariat (»ATT-sekretariatet«), der skal bistå deltagerstaterne med effektiv gennemførelse af ATT. ATT-sekretariatet varetager følgende opgaver: modtage de rapporter, der kræves ifølge ATT, og gøre dem tilgængelige og rundsende dem, føre en liste over nationale kontaktpunkter og stille den til rådighed for deltagerstaterne, formidle matchning af tilbud og anmodninger om bistand til gennemførelse af ATT og efter anmodning fremme internationalt samarbejde, understøtte arbejdet i Statspartskonferencen, herunder træffe aftaler og yde den nødvendige bistand til møder i henhold til ATT, samt udføre andre opgaver, som måtte blive bestemt af Statspartskonferencen. ATT-sekretariatet forvalter også den frivillige fond, der er oprettet af deltagerstaterne i henhold til artikel 16, stk. 3, i ATT med henblik på at bistå deltagerstaterne med at gennemføre ATT. Derudover har fjerde statspartskonference overdraget ATT-sekretariatet forvaltningen af ATT-sponsoreringsprogrammet, der er oprettet for at lette statslige repræsentanters deltagelse i ATT-møder.
                  
               
                     (4)
                  
                  
                     I den globale strategi fra 2016 for Den Europæiske Unions udenrigs- og sikkerhedspolitik forpligter Unionen sig til at fremme en regelbaseret verdensorden. Unionen har interesse i at fremme vedtagne regler for at levere globale offentlige goder og bidrage til en fredelig og bæredygtig verden. Unionen fremmer en regelbaseret verdensorden, hvor multilateralisme er et nøgleprincip, og FN står i centrum. Unionen støtter kraftigt voksende medlemskab, universalisering, fuld gennemførelse og håndhævelse af multilaterale nedrustnings-, ikkesprednings- og våbenkontroltraktater og -ordninger, herunder ATT. I forbindelse med disse overordnede politikmål passer støtte til ATT-sekretariatet godt ind i det specifikke formål at styrke det multilaterale system, der understøtter ansvarlig våbenhandel.
                  
               
                     (5)
                  
                  
                     ATT-sekretariatet har gode forudsætninger for at samarbejde med alle multilaterale, regionale og nationale organisationer samt civilsamfundsorganisationer, der gennemfører projekter til støtte for universalisering eller gennemførelse af ATT. Unionen har også i mange år ydet bistand til eksportkontrol af varer med dobbelt anvendelse og støttet udviklingen af retlige rammer for og institutionelle kapaciteter til indførelse og håndhævelse af effektiv eksportkontrol af varer med dobbelt anvendelse og produkter til militære formål. ATT-sekretariatet skal sikre, at dets projekter supplerer Unionens eksisterende bistandsprogrammer for eksportkontrol af varer med dobbelt anvendelse og våben såsom dem i medfør af Rådets afgørelse (FUSP) 2017/915 —
                  
               VEDTAGET DENNE AFGØRELSE:
         
            Artikel 1
            
               1.   Med henblik på at støtte en effektiv gennemførelse og universel anvendelse af traktaten om våbenhandel (»ATT«) støtter Unionen ATT-sekretariatets aktiviteter, som har følgende mål:
               
                           —
                        
                        
                           at støtte ATT-deltagerstaterne i at styrke deres våbenoverførselskontrolsystemer med henblik på effektiv gennemførelse af ATT
                        
                     
                           —
                        
                        
                           at styrke ATT-sekretariatets institutionelle struktur som det vigtigste organ til at bistå ATT-deltagerstater med at gennemføre ATT.
                        
                     
            
               2.   For at nå målene i stk. 1 støtter Unionen følgende projektaktiviteter:
               
                           a)
                        
                        
                           støtte til kapacitetsopbygning hos nationale ATT-kontaktpunkter
                        
                     
                           b)
                        
                        
                           oprettelse af en ekspertfortegnelse med henblik på at opbygge lokale og regionale ATT-eksperters kapacitet til at yde rådgivning og uddannelse vedrørende gennemførelse af ATT på lokalt og regionalt plan (»uddannelse af undervisere«)
                        
                     
                           c)
                        
                        
                           støtte til en database, der matcher behov og ressourcer.
                        
                     En detaljeret beskrivelse af de projektaktiviteter, der er omhandlet i dette stykke, findes i bilaget.
            
         
         
            Artikel 2
            
               1.   Unionens højtstående repræsentant for udenrigsanliggender og sikkerhedspolitik (»den højtstående repræsentant«) har ansvaret for gennemførelsen af denne afgørelse.
            
            
               2.   Den tekniske gennemførelse af de projektaktiviteter, der er omhandlet i artikel 1, stk. 2, varetages af ATT-sekretariatet.
            
            
               3.   ATT-sekretariatet udfører sine opgaver under den højtstående repræsentants ansvar. Med henblik herpå indgår den højtstående repræsentant de nødvendige aftaler med ATT-sekretariatet.
            
         
         
            Artikel 3
            
               1.   Det finansielle referencegrundlag for gennemførelsen af de i artikel 1, stk. 2, omhandlede projektaktiviteter er 1 370 000 EUR.
            
            
               2.   De udgifter, der finansieres over det i stk. 1 fastsatte referencegrundlag, forvaltes i overensstemmelse med de procedurer og regler, der gælder for EU-budgettet.
            
            
               3.   Kommissionen påser, at de udgifter, der finansieres over det i stk. 1 fastsatte referencegrundlag, forvaltes korrekt. Med henblik herpå indgår Kommissionen den nødvendige aftale med ATT-sekretariatet. Det skal fremgå af aftalen, at ATT-sekretariatet skal sikre, at Unionens bidrag bliver synligt i en grad, der svarer til dets størrelse.
            
            
               4.   Kommissionen bestræber sig på at indgå den aftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelse af aftalen.
            
         
         
            Artikel 4
            
               1.   Den højtstående repræsentant aflægger rapport til Rådet om gennemførelsen af denne afgørelse på grundlag af regelmæssige rapporter udarbejdet af ATT-sekretariatet. Rapporterne skal danne udgangspunkt for Rådets evaluering.
            
            
               2.   Kommissionen oplyser om de finansielle aspekter af gennemførelsen af de i artikel 1, stk. 2, omhandlede projektaktiviteter.
            
         
         
            Artikel 5
            Denne afgørelse træder i kraft på dagen for vedtagelsen.
            Den udløber 24 måneder efter datoen for indgåelse af den i artikel 3, stk. 3, omhandlede aftale eller seks måneder efter datoen for vedtagelse heraf, hvis nævnte aftale ikke er blevet indgået inden for denne periode.
         
         
            Udfærdiget i Bruxelles, den 16. april 2021.
            
               
                  På Rådets vegne
               
               A.P. ZACARIAS
               
                  Formand
               
            
         
         
            (1)  Rådets afgørelse 2013/768/FUSP af 16. december 2013 om EU's aktiviteter til støtte for gennemførelsen af traktaten om våbenhandel inden for rammerne af den europæiske sikkerhedsstrategi (EUT L 341 af 18.12.2013, s. 56).
         
            (2)  Rådets afgørelse (FUSP) 2017/915 af 29. maj 2017 om EU-outreachaktiviteter til støtte for gennemførelsen af traktaten om våbenhandel (EUT L 139 af 30.5.2017, s. 38).
      
      
         
            BILAG
            PROJEKTDOKUMENT
            1.   PROJEKTER
            
            1.1.   Projekt 1: Støtte til kapacitetsopbygning hos nationale ATT-kontaktpunkter
            
            1.1.1.   Overordnet projektformål
            
            At opbygge kapacitet hos deltagerstaternes nationale kontaktpunkter, herunder øge deres kendskab til ATT-forpligtelser og bevidstheden om ATT-processens udvikling.
            1.1.2.   Baggrund
            
            Efter henstilling fra Gruppen vedrørende Gennemsigtighed og Rapportering gav tredje statspartskonference ATT-sekretariatet mandat til at »udarbejde en vejledning til nationale kontaktpunkter med beskrivelse af denne funktions rolle og mulige opgaver, herunder opgaven med at sikre, at den obligatoriske ATT-rapportering udarbejdes og indgives rettidigt og fuldstændigt«. Derudover har ATT-sekretariatet konstateret et behov for at sikre, at nationale kontaktpunkter deltager i ATT-møder – herunder forberedende møder og arbejdsgruppemøder – på en konstruktiv måde.
            1.1.3.   Aktiviteter og resultater
            
            Dette projekt vil omfatte følgende aktiviteter/resultater:
            
                        a)
                     
                     
                        udarbejdelse af en vejledning til nationale kontaktpunkter med beskrivelse af denne funktions rolle og mulige opgaver
                     
                  
                        b)
                     
                     
                        oprettelse af en webside/-portal specifikt til nationale kontaktpunkter med links til oplysninger med relevans for dem
                     
                  
                        c)
                     
                     
                        tilrettelæggelse af tre halv- til heldagsbriefinger forud for hvert ATT-møde målrettet nationale kontaktpunkter, hvor de vil få oplysninger og opdateringer om det kommende møde og mulighed for at stille spørgsmål og få præciseret oplysninger, og
                     
                  
                        d)
                     
                     
                        oprettelse af en mekanisme til regelmæssigt og systematisk at samarbejde med individuelle nationale kontaktpunkter med henblik på at støtte deres ATT-engagement.
                     
                  1.1.4.   Forventede projektresultater
            
            
                        a)
                     
                     
                        øget kendskab til ATT-forpligtelser (herunder rapportering) blandt nationale ATT-kontaktpunkter
                     
                  
                        b)
                     
                     
                        øget bevidsthed om ATT-processen
                     
                  
                        c)
                     
                     
                        bred formidling af informationsmateriale om ATT til nationale kontaktpunkter og andre.
                     
                  1.1.5.   Målgrupper
            
            Deltagerstaternes nationale kontaktpunkter.
            1.2.   Projekt 2: Ekspertfortegnelse (uddannelse af undervisere)
            
            1.2.1.   Overordnet projektformål
            
            At opbygge lokale og regionale ATT-eksperters kapacitet til at yde rådgivning og uddannelse vedrørende gennemførelse af ATT på lokalt og regionalt plan for at mindske afhængigheden af internationale konsulenter og organisationer, forbedre kvaliteten af uddannelse og gennemførelsesbistand og bidrage til bedre tilpasning af kapacitetsopbygningsindsatsen.
            1.2.2.   Baggrund
            
            Selv om nogle projekter inden for rammerne af den frivillige fond er blevet gennemført med støtte fra lokale organisationer og nationale eller regionale konsulenter, har størstedelen af de projekter inden for rammerne af den frivillige fond, der er blevet gennemført, siden den fonden blev oprettet på anden statspartskonference, inddraget/engageret internationale eksperter og/eller en projektgennemførelsespartner, som er en international organisation (f.eks. en FN-enhed) eller en international NGO. Fortsat afhængighed af international ekspertise er ikke effektiv eller holdbar af følgende årsager:
            
                        1)
                     
                     
                        internationale eksperters internationale rejser for at deltage i og bistå ved uddannelsesworkshopper er dyre, og de daglige vederlag eller honorarer, som internationale eksperter kræver, er høje (i forhold til omkostningerne ved at inddrage en lokal eller regional ekspert), og
                     
                  
                        2)
                     
                     
                        fortsat afhængighed af internationale eksperter opbygger ikke kapacitet og ekspertise hos lokale og regionale konsulenter, som kan være i stand til at tilbyde vedvarende og skræddersyet uddannelse og gennemførelsesbistand på længere sigt.
                     
                  Desuden fremgår det klart af erfaringerne fra den frivillige fond, at nogle konsulenter og organisationer vil have behov for udviklingsstøtte for fuldt ud at kunne varetage deres roller i ATT-gennemførelsesprojekterne. ATT-sekretariatet ønsker at imødegå problemerne med afhængighed af internationale konsulenter og organisationer og kvaliteten af en del af den uddannelse og bistand, der ydes, gennem et projekt, som har til formål at opbygge lokale og regionale konsulenters kapacitet til at tilbyde uddannelse og gennemførelsesbistand.
            1.2.3.   Aktiviteter og resultater
            
            Dette projekt vil omfatte følgende aktiviteter/resultater:
            
                        a)
                     
                     
                        udformning af en workshop om uddannelse af undervisere, som vil opbygge lokale og regionale konsulenters kapacitet til at levere uddannelse og gennemførelsesbistand af høj kvalitet
                     
                  
                        b)
                     
                     
                        udarbejdelse af undervisningsmateriale for at bistå workshopper om uddannelse af undervisere
                     
                  
                        c)
                     
                     
                        gennemførelse af outreachaktiviteter over for konsulenter i målregioner med henblik på deltagelse i de skræddersyede workshopper om uddannelse af undervisere og
                     
                  
                        d)
                     
                     
                        afholdelse af seks workshopper om uddannelse af undervisere i forskellige regioner.
                     
                  1.2.4.   Forventede projektresultater
            
            
                        a)
                     
                     
                        flere lokale og regionale konsulenter, der er ATT-»eksperter« som godkendt af ATT-sekretariatet, og som kan levere uddannelse og gennemførelsesbistand af høj kvalitet på lokalt og regionalt plan
                     
                  
                        b)
                     
                     
                        udarbejdelse af en offentlig liste over konsulenter, som ATT-sekretariatet har godkendt som værende i stand til at levere ATT-uddannelse og -gennemførelsesbistand af høj kvalitet (ekspertfortegnelse). En sådan liste kan f.eks. udsendes til potentielle modtagere af støtte fra den frivillige fond, som søger efter konsulenter eller projektgennemførelsespartnere.
                     
                  1.2.5.   Målgrupper
            
            
                        —
                     
                     
                        lokale og regionale konsulenter
                     
                  
                        —
                     
                     
                        donorer og modtagere i forbindelse med den frivillige fond.
                     
                  1.3.   Projekt 3: Støtte til en database, der matcher behov og ressourcer
            
            1.3.1.   Overordnet projektformål
            
            At udvikle en mekanisme til matchning af tilbud og anmodninger om bistand til gennemførelse af traktaten med henblik på at mindske dobbeltarbejde i forbindelse med og overlapning mellem ATT-bistandsprojekter og øge antallet af stater, der modtager målrettet bistand.
            1.3.2.   Baggrund
            
            I henhold til artikel 18, stk. 3, litra c), i ATT har ATT-sekretariatet mandat til at »formidle matchningen af tilbud og anmodninger om bistand til gennemførelse af denne traktat«. Selv om deltagerstaterne opfordres til at søge bistand, hvor det er nødvendigt, og yde bistand efter anmodning, er der ingen formel mekanisme til at søge eller tilbyde bistand i henhold til ATT. Desuden omfatter de nuværende rapporteringsskabeloner ikke en mulighed for at anmode om eller tilbyde bistand (sådan som det er tilfældet med skabeloner i andre processer – f.eks. FN's handlingsprogram vedrørende håndvåben og lette våben). ATT-sekretariatet ønsker at undersøge mulighederne for at udvikle en database eller en anden mekanisme til matchning af behov og ressourcer vedrørende gennemførelse af ATT med henblik på at opfylde sine forpligtelser i henhold til traktaten og styrke det internationale samarbejde og den internationale bistand.
            1.3.3.   Aktiviteter og resultater
            
            Dette projekt vil omfatte følgende aktiviteter/resultater:
            
                        a)
                     
                     
                        undersøgelse af mulighederne for at oprette en mekanisme til matchning af behov og ressourcer, bl.a. gennem en sammenlignende gennemgang af eksisterende mekanismer i andre fora samt konsultationer med både modtagere og donorer
                     
                  
                        b)
                     
                     
                        udformning og oprettelse af en mekanisme til matchning af behov og ressourcer, herunder en elektronisk database over anmodninger og tilbud om bistand samt udvikling af et onlineværktøj til anmodning om bistand, og
                     
                  
                        c)
                     
                     
                        iværksættelse, offentliggørelse og vedligeholdelse af mekanismen til matchning af behov og ressourcer.
                     
                  1.3.4.   Forventede projektresultater
            
            Øget information om deltagerstaternes behov for bistand og om de ressourcer, der er til rådighed til at imødekomme disse behov.
            Den mekanisme, der udvikles, vil være nøje tilpasset til den frivillige fond (der administreres af ATT-sekretariatet) for at sikre komplementaritet mellem bistandsmekanismerne.
            1.3.5.   Målgrupper
            
            
                        —
                     
                     
                        deltagerstater og signatarstater, der søger bistand til gennemførelse af ATT
                     
                  
                        —
                     
                     
                        donorstater, der søger ATT-gennemførelsesprojekter at støtte.
                     
                  2.   BETRAGTNINGER
            
            2.1.   Sikring af komplementaritet med igangværende ATT-outreachaktiviteter
            
            ATT-sekretariatet er bekendt med andre fonde, der beskæftiger sig med finansiering af ATT-gennemførelsesrelaterede projekter, f.eks. FN's finansieringsordning til støtte for samarbejde om våbenregulering (UNSCAR) og naturligvis EU's ATT-outreachprojekt. ATT-sekretariatet har arbejdet tæt sammen med lederne/de ansvarlige for gennemførelsen af begge foranstaltninger, herunder den tyske økonomi- og eksportkontrolstyrelse (BAFA) og Expertise France, for at forsøge at undgå dobbeltfinansiering. Dette har omfattet regelmæssig – og fortrolig – udveksling af oplysninger om ansøgninger, der er modtaget, og projekter, der er godkendt af de forskellige fonde.
            I forbindelse med EU's støtte til ATT-sekretariatet vil ATT-sekretariatet bygge på/udnytte de forbindelser, der er udviklet med BAFA og Expertise France, for at sikre komplementaritet mellem ATT-sekretariatets EU-finansierede projekt og det igangværende arbejde i EU's ATT-outreachprojekt. ATT-sekretariatet vil f.eks. inddrage medlemmer af EU's pulje af eksperter til at deltage i en ekspertworkshop med henblik på at validere det uddannelsesmateriale, der er udarbejdet til komponenten »uddannelse af undervisere« i projekt 2 (ekspertfortegnelse (uddannelse af undervisere)), og dele deres erfaringer.
            Desuden vil ATT-sekretariatet indhente input fra gennemførelsespartnerne i EU's ATT-outreachprojekter med henblik på at finde frem til statslige repræsentanter og andre personer, der skal udvælges til at deltage i ATT-sekretariatets program for uddannelse af undervisere. ATT-sekretariatet kan også arbejde sammen med gennemførelsespartnere og eksperter i forbindelse med EU's ATT-outreachaktiviteter med henblik på at uddrage bistandsbehov, som målstaterne måtte have identificeret som led i EU's køreplan og andre EU-outreachaktiviteter. Sådanne oplysninger kan bruges til at fodre den i projekt 3 planlagte database, der matcher behov og ressourcer (støtte til en database, der matcher behov og ressourcer).
            Sammenfattende ser ATT-sekretariatet mange muligheder for fortsat dialog/partnerskab med EU's ATT-outreachprojekt for at sikre komplementaritet mellem de to projekter, da de har effektiv gennemførelse af ATT som fælles mål.
            2.2.   Indvirkning og konsekvenser af covid-19
            
            Covid-19 påvirker de fleste lande rundtom i verden, om end i forskellig grad. De begrænsninger med hensyn til bevægelsesfrihed, antal mødedeltagere og rejser, som mange lande har indført som reaktion på udbruddet, vil sandsynligvis få indvirkning på gennemførelsen af ATT-projekter i de kommende måneder og måske år.
            Da varigheden af covid-19-udbruddet og dets indvirkninger desuden er uvisse og ikke kan forudses på nuværende tidspunkt, er det vanskeligt med sikkerhed at forudsige konsekvenserne for de projektaktiviteter, der indebærer internationale rejser og/eller fysiske møder, samt tidsfrister.
            ATT-sekretariatet vil tage hensyn til disse omstændigheder i sin projektplanlægning på følgende måde:
            For det første har ATT-sekretariatet udarbejdet et udkast til projektplan for gennemførelse af de tre projekter, der er skitseret i forslaget, som sikrer, at så meget som muligt af det skrivebordsarbejde med forberedelse, planlægning, outreachaktiviteter, forskning og affattelse, der er nødvendigt til hvert projekt, udføres i de første 15 måneder af projektet (april 2021 til juni 2022). De aktiviteter, der kræver fysisk deltagelse – dvs. de workshopper om uddannelse af undervisere, der er planlagt i projekt 2 (ekspertfortegnelse (uddannelse af undervisere)) – vil blive berammet til at finde sted i andet år af projektet (juli-november 2022). I tilfælde af at covidpandemien stadig indvirker på muligheden for at rejse og gennemføre fysiske workshopper i oktober 2022, kan det være nødvendigt at overveje en forlængelse af tidsfristen eller en anden nødplan.
            For det andet har ATT-sekretariatet nødplaner for visse projektaktiviteter, hvor fysiske møder eller personlig deltagelse er planlagt. For eksempel planlægges det i projekt 1 (støtte til kapacitetsopbygning hos nationale ATT-kontaktpunkter) at afholde en halv- til heldagsbriefing forud for hvert ATT-møde (første gang i perioden for ottende statspartskonference), som er målrettet nationale kontaktpunkter, hvor de vil få oplysninger og opdateringer om det kommende møde og mulighed for at stille spørgsmål og få præciseret oplysninger. Selv om det er håbet, at disse briefinger kan og vil blive afholdt fysisk forud for hvert ATT-møde (og også selve mødet), kan de, hvis dette ikke er muligt på grund af covidbegrænsninger, (om nødvendigt) afholdes virtuelt for hver region for at tage højde for faktorer som tidszone og sprog.